Ish zyrtarë të lartë amerikanë komentojnë mbi luftën në Afganistan
Objektivi i Shteteve të Bashkuara dhe NATO-s është që deri në fund të vitit 2014 t’ua kalojnë operacionet luftarake forcave të armatosur
Javën e kaluar, Franca njoftoi se do të tërheqë trupat luftarake nga Afganistani një vit më parë, ndërsa ky konflikt bëhet gjithnjë e më pak popullor mes publikut francez. Korrespondenti i Zërit të Amerikës, Andre de Nesnera bisedoi me tre ish zyrtarë të lartë qeveritarë se si amerikanët dhe popujt e vendeve të tjera të NATO-s po vuajnë nga ajo që ekspertët e quajnë “lodhje nga lufta”. Shtetet e Bashkuara janë në luftë në Afganistan prej më shumë se 10 vjetësh. Në vitin 2001 Amerika udhëhoqi një koalicion ndërkombëtar, i cili dëboi nga pushteti talebanët. 90 mijë prej 130 mijë forcave të NATO-s aktualisht në Afganistan janë amerikanë. Objektivi i Shteteve të Bashkuara dhe NATO-s është që deri në fund të vitit 2014 t’ua kalojnë operacionet luftarake forcave të armatosura afgane dhe atyre të sigurisë. Por ekspertët thonë se opinioni publik në shumicën e vendeve anëtare të NATO-s kërkon kthimin e ushtarëve të tyre në atdhe sa më parë që të jetë e mundur. Ish sekretari i Mbrojtjes, William Cohen, thotë se publiku amerikan është raskapitur nga një luftë që po hyn në dekadën e dytë. I të njëjtit mendim është edhe ish këshilltari i sigurisë kombëtare, Brent Scowcroft. Më shumë se 1,800 ushtarë dhe marinsa amerikanë janë vrarë në Afganistan dhe mbi 15 mijë janë plagosur. Ndërsa e pranon se publiku amerikan është raskapitur nga lufta, ish ambasadori amerikan në Kombet e Bashkuara, John Bolton thotë se udhëheqja politike amerikane, si demokratët edhe republikanët, nuk kanë paraqitur argumenta bindëse për angazhimin e Shteteve të Bashkura në Afganistan. Ja si shprehet në këtë pike ish sekretari i mbrojtjes, William Cohen. Megjithatë zoti Cohen thotë se Shtetet e Bashkuara nuk mund ta bëjnë këtë vetëm, prandaj ekziston nevoja e një zgjidhjeje rajonale për problemin afgan. Ky argument i ish sekretarit Cohen u bën jehonë komenteve që Sekretari i Mbrojtjes, Robert Gates bëri për kadetët e ushtrisë vitin e kaluar, kur tha se “çdo sekretar i mbrojtjes në të ardhmen që e këshillon presidentin të dërgojë përsëri një division të madh të ushtrisë amerikane në Azi, Lindjen e Mesme ose në Afrikë duhet t’i ekzaminohet koka”.